‘रामखिलावन का रामराज्य’ इस व्यंग्य संग्रह की प्रतिनिधि रचना है। रामखिलावन रामराज्य की कल्पना करता है किन्तु देश में महंगाई और भ्रष्टाचार इस कदर है कि यह सपना सपना ही रह जाता है। देश में यह कैसी व्यवस्था है कि यहां एक कृषक दिनभर हाड़तोड़ मेहनत करता है किन्तु उसे उसका उचित मेहनताना भी नहीं मिल पाता है। कृषक की मेहनत और थकान की कीमत देश के नेताओं के स्वागत सत्कार और चाटुकारिता में उड़ाई जा रही है। महंगाई से कृषक को लाभ मिलना चाहिए किन्तु लाभ तो यहां के नेता प्राप्त कर रहे हैं। कृषकों को तो आत्महत्या करनी पड़ रही है। प्रस्तुत व्यंग्य रचना में दर्शाया गया है कि कैसे महंगाई का दुष्प्रभाव रामखिलावन के जीवन पर पड़ता है। वह सोचता है कि महंगाई का लाभ कृषक को मिलना चाहिए। किन्तु कृषक का जीवन इतना कठिन हो गया है कि वह आत्महत्या जैसे कदम उठाने पर विवश हैं। आजादी के इतने वर्षों बाद भी हमारे देश की अर्थव्यवस्था कैसी है? उन्हीं लोगों का वर्चस्व है जो भ्रष्टाचार में लिप्त हैं। रामखिलावन आवाज तो उठाना चाहता है किन्तु उसकी आवाज गले से बाहर नहीं आ पाती है। देश की कानून व्यवस्था की हालत भी जर्जर ही रही है। रामखिलावन राम राज्य की कल्पना तो करता है परन्तु ऐसी परिस्थितियों में कल्पना कल्पना ही रह जाती है।